## Susana Camarero: “La prioritat del Consell és retornar la normalitat com més prompte millor a les persones més vulnerables”

*** La vicepresidenta primera i consellera de Servicis Socials, Igualtat i Vivenda visita les obres d’emergència de reparació dels danys ocasionats per la riuada en la residència de persones majors de Chiva
* Camarero s’ha reunit amb l’alcaldessa de la localitat, Amparo Fort, a qui ha traslladat el suport del Consell per la gestió realitzada**

La vicepresidenta primera i consellera de Servicis Socials, Igualtat i Vivenda, Susana Camarero, ha destacat que “la prioritat del Consell és retornar la normalitat com més prompte millor a les persones més vulnerables”.

Susana Camarero, que ha visitat les obres d’emergència de reparació dels danys materials i d’estructura ocasionats per la riuada en la residència de persones majors dependents de Chiva, que ascendixen a 262.752 euros, ha assenyalat que “el Consell s’ha ocupat des del primer moment de cobrir les necessitats dels usuaris i treballadors d’esta residència, a través de tres contractes d’emergència per al subministrament d’equipament bàsic, grups de pressió i elements auxiliars, el servici de càtering amb l’entrega diària de menús calents i aigua”.

A més, la Conselleria s’ha mantingut en permanent contacte amb la direcció, l’ha visitada presencialment, i ha canalitzat donacions d’organitzacions no governamentals i empreses, com roba de llit, tovalloles, productes de parafarmàcia i higiene, bolquers i mascaretes.

Esta residència és de titularitat pública, disposa de 96 places residencials, cobertes íntegrament, i és de gestió indirecta.

La Generalitat va iniciar el 13 de novembre les obres de reconstrucció i reparació d’11 centres afectats per la DANA, en els municipis d’Aldaia, Torrent, Benetússer, Carlet, Catarroja, la Foia de Bunyol, Chiva i Alfafar, mitjançant el procediment d’emergència, per un import global de 2.250.000 euros.

**Reunió amb l’alcaldessa**

Durant la visita a Chiva, la vicepresidenta primera i consellera de Servicis Socials, Igualtat i Vivenda ha mantingut una reunió amb l’alcaldessa de la localitat, Amparo Fort, amb la qual ha comprovat l’impacte de la riuada en la localitat.

Susana Camarero ha traslladat el suport del Consell a l’alcaldessa i ha destacat la gestió duta a terme durant la riuada, que ha permés que els veïns de Chiva tinguen accés a ajudes de la Generalitat, tant d’estris com de lloguer, inversions en infraestructures i projectes per a reprendre la normalitat com més prompte possible.

En este punt, ha lamentat “la utilització del dolor i el tacticisme polític dels partits de l’oposició, que en compte d’ajudar a la recuperació només busquen ocupar una butaca, i mentres des de l’equip de Govern estan treballant a solucionar problemes, l’oposició està negociant una moció de censura”. “Els ciutadans mereixen polítics que pensen i treballen per ells i no pels seus propis interessos”, ha remarcat.

Fecha: 11/12/2024